กศน. จัดกิจกรรมงานสัปดาห์ สร้างสุข กศน. สร้างงาน สร้างอาชีพ 19-23 ธันวาคมนี้
นายวัลลพ สงวนนาม เลขาธิการสำนักงานส่งเสริมการศึกษานอกระบบและการศึกษาตามอัธยาศัย กล่าวถึงการจัดกิจกรรมส่งมอบความสุขเป็นของขวัญปีใหม่ให้แก่คนไทยในงานสัปดาห์ สร้างสุข กศน. สร้างงาน สร้างอาชีพ พร้อมกันทั่วประเทศ ว่า กิจกรรมดังกล่าว จะจัดขึ้นทุกจังหวัดทั่วประเทศ ในส่วนของกรุงเทพมหานครจัดขึ้นที่สนามหญ้าด้านข้าง กระทรวงศึกษาธิการ ระหว่างวันที่ 19-23 ธันวาคม 2565 ซึ่งแต่ละวันจะมีผลิตภัณฑ์ที่เป็นสุดยอดผลิตภัณฑ์ของแต่ละจังหวัดมานำเสนอ เพื่อเป็นของขวัญปีใหม่ในราคาถูกให้กับประชาชนที่สนใจ โดยมีการเปิดบูธ 25 บูธ นำเสนอสินค้า ไม่ว่าจะเป็นการจักสานหัตถกรรมต่างๆ ตลอดจนความรู้หลักสูตรเกษตรกรรม ความคิดสร้างสรรค์ ที่ตอบสนองความต้องการของประชาชน อาทิ หลักสูตรการเพ้นท์เล็บ การทำดอกไม้ประดิษฐ์ หลักสูตรทำขนม หลักสูตรตัดผม เป็นหลักสูตรระยะสั้น ระยะเวลาฝึกอบรมไม่เกิน 30 ชั่วโมงนอกจากนี้ กศน. ยังมีภารกิจสำคัญในการจัดการศึกษาขั้นพื้นฐาน ให้กับผู้ที่ด้อยโอกาส ซึ่งปัจจุบันมีผู้สนใจลงทะเบียนเรียนกว่า 850,000 คน ส่วนใหญ่เป็นหลักสูตรมัธยมศึกษาตอนต้น มัธยมศึกษาตอนปลาย